Illum, il-Kummissjoni qed tniedi t-tieni sejħa għall-proġetti fuq skala kbira fil-kuntest tal-Fond għall-Innovazzjoni, wieħed mill-ikbar programmi ta' dimostrazzjoni tat-teknoloġiji innovattivi b'livell baxx ta' emissjonijiet tal-karbonju fid-dinja li huwa ffinanzjat mid-dħul tal-irkantar tal-kwoti tal-emissjonijiet mis-Sistema għall-Iskambju ta' Kwoti tal-Emissjonijiet. B'baġit ta' €1.5 biljun, dan se jiffinanzja teknoloġiji rivoluzzjonarji għall-enerġija rinnovabbli, għall-industriji intensivi fl-enerġija, għall-ħżin tal-enerġija u għall-qbid, l-użu u l-ħżin tal-karbonju. Fi kliem il-Viċi President Eżekuttiv, Frans Timmermans: “Il-Fond għall-Innovazzjoni jgħin biex jiżdiedu s-soluzzjonijiet teknoloġiċi meħtieġa għat-tranżizzjoni ekoloġika. B'din is-sejħa, se nappoġġaw proġetti innovattivi, inħaffuhom u nwassluhom sas-suq malajr kemm jista' jkun. Dan l-investiment se jappoġġa d-dekarbonizzazzjoni tal-ekonomija tal-Ewropa filwaqt li jwitti t-triq għan-newtralità klimatika fl-2050, u jsaħħaħ it-tmexxija teknoloġika Ewropea fuq skala globali.” Meta kkunsidrat l-għadd ġmielu ta' abbonamenti eċċessivi li kien hemm fl-ewwel sejħa u r-riżerva b'saħħitha ta' proġetti, din id-darba l-Kummissjoni għarfet tissimplifika l-proċess tal-applikazzjoni billi għamlitu kollu fi stadju wieħed. Dan se jnaqqas b'mod sinifikanti ż-żmien meħtieġ minn meta ssir l-applikazzjoni sakemm tingħata l-għotja. Il-proġetti se jiġu evalwati skont il-potenzjal tagħhom li jevitaw l-emissjonijiet tal-gassijiet serra, il-potenzjal tal-innovazzjoni tagħhom, il-maturità teknika u finanzjarja tagħhom, il-potenzjal tagħhom li jespandu u l-kosteffiċjenza tagħhom. Is-sejħa hija miftuħa għal proġetti mill-Istati Membri tal-UE, l-Iżlanda u n-Norveġja sat-3 ta' Marzu 2022. Lill-proġetti promettenti iżda li ma laħqux maturità biżżejjed biex jikkwalifikaw għal għotja, il-Bank Ewropew tal-Investiment se jipprovdilhom għajnuna għall-iżvilupp tal-proġetti. Passi li jmiss L-applikazzjonijiet tal-proġetti jistgħu jsiru permezz tal-portal tal-UE għall-Finanzjament u għall-Offerti, fejn wieħed jista' jsib iktar dettalji dwar il-proċedura ġenerali. L-applikazzjonijiet jistgħu jintbagħtu sat-3 ta' Marzu 2022. L-applikanti se jiġu infurmati dwar ir-riżultati tal-evalwazzjoni fit-tielet trimestru tal-2022. L-għoti tal-għotjiet u l-iffirmar tal-proġetti se jsiru fir-raba' trimestru tal-2022. Fl-10 ta' Novembru se jiġi organizzat Jum ta' Informazzjoni biex l-applikanti prospettivi u partijiet ikkonċernati oħra jingħataw l-opportunità li jiksbu informazzjoni u jistaqsu mistoqsijiet dwar is-sejħa l-ġdida. Sfond Bi dħul ta' aktar minn €25 biljun sal-2030, skont il-prezz tal-karbonju, il-Fond għall-Innovazzjoni għandu l-għan li huwa li joħloq l-inċentivi finanzjarji t-tajbin għall-kumpaniji u għall-awtoritajiet pubbliċi biex jinvestu issa fit-teknoloġiji tal-ġenerazzjoni li jmiss b'livell baxx tal-karbonju, u li jagħti vantaġġ lill-ewwel kumpaniji li jibdew jistinkaw biex isiru pijunieri dinjin tat-teknoloġija. Skont l-aħħar proposti għat-twettiq tal-Patt Ekoloġiku Ewropew, il-Fond se jiżdied b'mod sostanzjali biex jidderieġi ferm aktar investimenti f'teknoloġiji ekoloġiċi rivoluzzjonarji. Il-Fond għall-Innovazzjoni huwa implimentat mill-Aġenzija Eżekuttiva Ewropea għall-Klima, għall-Infrastruttura u għall-Ambjent (CINEA), filwaqt li l-Bank Ewropew tal-Investiment jipprovdi l-għajnuna għall-iżvilupp tal-proġetti lill-proġetti promettenti li mhumiex lesti għall-applikazzjoni sħiħa. Aktar Informazzjoni Il-Fond għall-Innovazzjoni Il-Portal għall-Finanzjament u għall-Offerti Jum ta' Informazzjoni dwar is-sejħa l-ġdida għal proġetti fuq skala kbira Il-Patt Ekoloġiku Ewropew